               EUROPSKA KOMISIJA
            Bruxelles, 12.8.2016.
            COM(2016) 504 final
            2016/0247(NLE)
            Prijedlog
            ODLUKE VIJEĆA
            o sklapanju u ime Europske unije Sporazuma između Europske unije i Kneževine Lihtenštajna o dodatnim pravilima za instrument za financijsku potporu u području vanjskih granica i viza kao dio Fonda za unutarnju sigurnost za razdoblje 2014. – 2020.

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Uredba (EU) br. 515/2014 Europskog parlamenta i Vijeća od 16. travnja 2014. o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza i stavljanju izvan snage Odluke br. 574/2007/EZ stupila je na snagu 21. svibnja 2014., a primjenjuje se od 1. siječnja 2014.
                  1

               Uredba (EU) br. 514/2014 Europskog parlamenta i Vijeća od 16. travnja 2014. o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama također je stupila na snagu 21. svibnja 2014. i primjenjuje se od 1. siječnja 2014.
                  2
                U skladu s člankom 19. Uredbe (EU) br. 515/2014 odredbe Uredbe (EU) br. 514/2014 primjenjuju se na instrument za financijsku potporu u području vanjskih granica i viza kao dio Fonda za unutarnju sigurnost (dalje u tekstu: FUS – granice i vize).

               Svrha je instrumenta FUS – granice i vize uspostaviti mehanizam solidarnosti kojim se države sudionice istim pravilima na razini EU-a o kontroli vanjskih granica povezuju u svojim interesima i međusobno obvezuju. FUS – granice i vize služit će za postizanje jednog od ključnih ciljeva schengenske pravne stečevine – podjele odgovornosti za „učinkovit, visok i jedinstven stupanj nadzora na [...] vanjskim granicama”, kako je utvrđeno u članku 15. Uredbe (EU) 2016/399 Europskog parlamenta i Vijeća. Stoga je riječ o razvoju schengenske pravne stečevine.

               Člankom 5. stavkom 7. Uredbe (EU) br. 515/2014 predviđa se da države uključene u provedbu, primjenu i razvoj schengenske pravne stečevine sudjeluju u Instrumentu u skladu s odredbama Uredbe te da se sklapaju sporazumi o financijskim doprinosima tih država Instrumentu te dodatna pravila nužna za takvo sudjelovanje, uključujući odredbe kojima se osigurava zaštita financijskih interesa Unije i nadležnost Europskog revizorskog suda za provođenje revizija, jer odgovarajućim sporazumima o pridruživanju nisu predviđena takva pravila.

               Nacrtom sporazuma s Lihtenštajnom (dalje u tekstu: pridružena zemlja) nastoji se osigurati sporazume iz članka 5. stavka 7. Uredbe (EU) br. 515/2014 te omogućiti Komisiji da preuzme konačnu odgovornost za provedbu proračuna Instrumenta u toj pridruženoj zemlji i odredi njezin doprinos proračunu Unije za Instrument.

               Kad je riječ o proračunskim i financijskim kontrolama, države članice podliježu horizontalnim obvezama (npr. nadležnost Revizorskog suda i Europskog ureda za borbu protiv prijevara (OLAF)) koje proizlaze izravno iz Ugovora ili iz sekundarnog zakonodavstva Unije. Te se obveze izravno primjenjuju na države članice i stoga nisu navedene u Uredbi (EU) br. 515/2014. No primjenom članka 5. stavka 7. Uredbe (EU) br. 515/2014 te se obveze moraju proširiti na pridruženu zemlju nacrtom sporazuma.

               Radi zaštite financijskih interesa Unije od prijevara i drugih nepravilnosti Uredbom (EU) br. 514/2014 predviđa se da osoblje Komisije, Revizorski sud i OLAF imaju odgovarajući pristup za provođenje kontrola. Člankom 5. stavkom 9. Uredbe (EU) br. 514/2014 utvrđeno je da se sporazumima o suradnji s trećim zemljama Komisiji, Revizorskom sudu i OLAF-u daje izričita ovlast za provođenje takvih revizija te kontrola i inspekcija na terenu. Stoga se to predviđa u nacrtu sporazuma.

               •Usklađenost s postojećim odredbama politike u tom području

                  Nije primjenjivo.

               •Usklađenost s drugim politikama Unije

                  Nije primjenjivo.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Budući da mu je cilj sklapanje sporazuma između Europske unije i Lihtenštajna o doprinosu te zemlje instrumentu za financijsku potporu u području vanjskih granica i viza za razdoblje 2014. – 2020. te o dodatnim pravilima nužnima za takvo sudjelovanje, ovaj prijedlog za potpisivanje sporazuma temelji se na članku 77. stavku 2. i članku 218. stavku 5. Ugovora o funkcioniranju Europske unije.

               •Nužnost predložene odluke

                  Na temelju članka 5. stavka 7. Uredbe (EU) br. 515/2014 sklapanje sporazuma s Lihtenštajnom nužno je za postizanje dogovora o doprinosu te zemlje instrumentu za financijsku potporu u području vanjskih granica i viza za razdoblje 2014. – 2020. te o dodatnim pravilima nužnima za takvo sudjelovanje.

               •Proporcionalnost

                  Nije primjenjivo.

               •Odabir instrumenta

                  Nije primjenjivo.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacije / provjere primjerenosti postojećeg zakonodavstva

                  Nije primjenjivo.

               •Savjetovanja s dionicima

                  Nije primjenjivo.

               •Prikupljanje i primjena stručnih znanja

                  Nije primjenjivo.

               •Procjena učinka

                  Nije primjenjivo jer je prijedlog povezan s upravljanjem programom i usmjeren na potpisivanje međunarodnog sporazuma o kojemu se pregovaralo na temelju pregovaračkih smjernica koje je donijelo Vijeće.

               •Primjerenost propisa i pojednostavnjenje

                  Nije primjenjivo.

               •Temeljna prava

                  Nije primjenjivo.

               4.UTJECAJ NA PRORAČUN

               U članku 10. nacrta Sporazuma i Prilogu I. opisuju se odredbe koje su povezane s godišnjim financijskim doprinosima pridružene države proračunu Fonda za unutarnju sigurnost – granice i vize te njihovim mogućim prilagodbama situaciji kako je opisano u Prilogu I.

               5.OSTALI ELEMENTI

               •Teritorijalna primjena

                  Uredba (EU) br. 515/2014 predstavlja razvoj schengenske pravne stečevine. U tom se pogledu i sadašnji Sporazum s Lihtenštajnom temelji na schengenskoj pravnoj stečevini.

                  U skladu s člancima 1. i 2. Protokola (br. 22) o stajalištu Danske priloženog UEU-u i UFEU-u Danska ne sudjeluje u donošenju ove Odluke te ona za nju nije obvezujuća niti se na nju primjenjuje. U skladu s člankom 4. navedenog Protokola Danska će u roku od šest mjeseci nakon što Vijeće donese ovaj prijedlog odlučiti hoće li provesti predloženu odluku u svojemu nacionalnom pravu.

                  Budući da ovaj prijedlog predstavlja razvoj elemenata schengenske pravne stečevine u kojima Ujedinjena Kraljevina i Irska ne sudjeluju, on nije obvezujući za te zemlje niti se na njih primjenjuje, u skladu s odlukama Vijeća 2000/365/EZ
                     3
                   i 2002/192/EZ
                     4
                  .

                •Planovi provedbe i mehanizmi praćenja, evaluacije i izvješćivanja

                  U članku 17. Sporazuma navedeni su dogovori o izvješćivanju i praćenju koji se primjenjuju. Do 15. veljače svake godine završno s 2022. Lihtenštajn mora Komisiji podnositi godišnja izvješća o provedbi za prethodnu financijsku godinu.

               •Dokumenti s obrazloženjima (za direktive)

                  Nije primjenjivo.

               •Detaljno obrazloženje posebnih odredaba prijedloga

                  Nije potrebno

               S obzirom na navedeno, Komisija predlaže da Vijeće, nakon što dobije suglasnost Europskog parlamenta, odobri Sporazum s Kneževinom Lihtenštajnom o dodatnim pravilima za instrument za financijsku potporu u području vanjskih granica i viza kao dio Fonda za unutarnju sigurnost za razdoblje 2014. – 2020.

               2016/0247 (NLE)

               Prijedlog

               ODLUKE VIJEĆA

               o sklapanju u ime Europske unije Sporazuma između Europske unije i Kneževine Lihtenštajna o dodatnim pravilima za instrument za financijsku potporu u području vanjskih granica i viza kao dio Fonda za unutarnju sigurnost za razdoblje 2014. – 2020.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 77. stavak 2. i članak 218. stavak 6. točku (a),

               uzimajući u obzir prijedlog Europske komisije,

               uzimajući u obzir suglasnost Europskog parlamenta
                  5
               ,

               budući da:

               (1)U skladu s Odlukom Vijeća 2016/XXX od [...] Komisija je […] potpisala Sporazum između Europske unije i Kneževine Lihtenštajna o dodatnim pravilima za instrument za financijsku potporu u području vanjskih granica i viza kao dio Fonda za unutarnju sigurnost za razdoblje 2014. – 2020., podložno sklapanju tog Sporazuma.

               (2)Člankom 5. stavkom 7. Uredbe (EU) br. 515/2014 Europskog parlamenta i Vijeća od 16. travnja 2014. o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza za razdoblje 2014. – 2020. predviđa se da države uključene u provedbu, primjenu i razvoj schengenske pravne stečevine sudjeluju u Instrumentu u skladu s odredbama Uredbe te da se sklapaju sporazumi o financijskim doprinosima tih država Instrumentu te dodatna pravila nužna za takvo sudjelovanje, uključujući odredbe kojima se osigurava zaštita financijskih interesa Unije i nadležnost Europskog revizorskog suda za provođenje revizija.

               (3)U skladu s člancima 1. i 2. Protokola (br. 22) o stajalištu Danske priloženog Ugovoru o Europskoj uniji i Ugovoru o funkcioniranju Europske unije Danska ne sudjeluje u donošenju ove Odluke te ona za nju nije obvezujuća niti se na nju primjenjuje. Budući da se ova Odluka temelji na schengenskoj pravnoj stečevini, Danska u skladu s člankom 4. navedenog Protokola u roku od šest mjeseci nakon što Vijeće odluči o ovoj Odluci odlučuje hoće li je provesti u svojemu nacionalnom pravu.

               (4)Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine; Ujedinjena Kraljevina stoga ne sudjeluje u donošenju ove Odluke i ona za nju nije obvezujuća niti se na nju primjenjuje.
                  6

               (5)Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine
                  7
               ; Irska stoga ne sudjeluje u donošenju ove Odluke i ona za nju nije obvezujuća niti se na nju primjenjuje.

               (6)Sporazum bi trebalo odobriti,

               DONIJELO JE OVU ODLUKU:

               Članak 1.

               Odobrava se u ime Unije Sporazum između Europske unije i Kneževine Lihtenštajna o dodatnim pravilima za instrument za financijsku potporu u području vanjskih granica i viza kao dio Fonda za unutarnju sigurnost za razdoblje 2014. – 2020.

               Tekst Sporazuma priložen je ovoj Odluci.

               Članak 2.

               Predsjednik Vijeća određuje osobu/osobe ovlaštenu/ovlaštene da u ime Europske unije dostavi/dostave obavijest predviđenu člankom 19. stavkom 2. Sporazuma kako bi se izrazila suglasnost Europske unije da bude obvezana Sporazumom.

               Članak 3.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  SL L 150, 20.5.2014., str. 143.

                     (2)
                  SL L 150, 20.5.2014., str. 112.

                     (3)
                  Odluka Vijeća od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine, SL L 131, 1.6.2000., str. 43.

                     (4)
                  Odluka Vijeća od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine, SL L 64, 7.3.2002., str. 20.

                     (5)
                  SL C , , str. .

                     (6)
                  Odluka Vijeća od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine, SL L 131, 1.6.2000., str. 43.

                     (7)
                  Odluka Vijeća od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine, SL L 64, 7.3.2002., str. 20.

    ---documentbreak---

               EUROPSKA KOMISIJA
            Bruxelles, 12.8.2016.
            COM(2016) 504 final
            PRILOG
            Prijedlogu
            odluke Vijeća
            o sklapanju u ime Europske unije Sporazuma između Europske unije i Kneževine Lihtenštajna o dodatnim pravilima za instrument za financijsku potporu u području vanjskih granica i viza kao dio Fonda za unutarnju sigurnost za razdoblje 2014. – 2020.

               PRILOG

               Prijedlogu

               odluke Vijeća

               o sklapanju u ime Europske unije Sporazuma između Europske unije i Kneževine Lihtenštajna o dodatnim pravilima za instrument za financijsku potporu u području vanjskih granica i viza kao dio Fonda za unutarnju sigurnost za razdoblje 2014. – 2020.

               EUROPSKA UNIJA, dalje u tekstu: Unija,

               i

               KNEŽEVINA LIHTENŠTAJN, dalje u tekstu: Lihtenštajn,

               dalje u tekstu: stranke,

               UZIMAJUĆI U OBZIR Protokol između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine
                  1
                (dalje u tekstu: Protokol o pridruživanju s Lihtenštajnom),

               BUDUĆI DA:

               (1)Unija je Uredbom (EU) br. 515/2014 Europskog parlamenta i Vijeća
                  2
                uspostavila instrument za financijsku potporu u području vanjskih granica i viza kao dio Fonda za unutarnju sigurnost.

               (2)Uredba (EU) br. 515/2014 predstavlja razvoj schengenske pravne stečevine u smislu Protokola o pridruživanju s Lihtenštajnom.

               (3)Budući da Uredba (EU) br. 514/2014 Europskog parlamenta i Vijeća
                  3
                ima izravan učinak na primjenu odredaba Uredbe (EU) br. 515/2014, čime utječe na njezin pravni okvir, te budući da su postupci utvrđeni u Protokolu o pridruživanju s Lihtenštajnom primijenjeni za donošenje Uredbe (EU) br. 514/2014, o kojoj je Lihtenštajn obaviješten, stranke potvrđuju da Uredba (EU) br. 514/2014 predstavlja razvoj schengenske pravne stečevine u smislu Protokola o pridruživanju s Lihtenštajnom u mjeri u kojoj je potrebna za provedbu Uredbe (EU) br. 515/2014.

               (4)Člankom 5. stavkom 7. Uredbe (EU) br. 515/2014 predviđeno je da države uključene u provedbu, primjenu i razvoj schengenske pravne stečevine – među kojima je i Lihtenštajn – sudjeluju u Instrumentu u skladu s odredbama Uredbe te da se sklapaju sporazumi o financijskim doprinosima tih država Instrumentu te dodatna pravila nužna za takvo sudjelovanje, uključujući odredbe kojima se osigurava zaštita financijskih interesa Unije i nadležnost Europskog revizorskog suda za provođenje revizija.

               (5)Instrument za financijsku potporu u području vanjskih granica i viza kao dio Fonda za unutarnju sigurnost (dalje u tekstu: FUS – granice i vize) poseban je instrument schengenske pravne stečevine osmišljen za dijeljenje tereta i financijsku potporu u području vanjskih granica i vizne politike u državama članicama i pridruženim državama.

               (6)Člankom 60. Uredbe (EU, Euratom) br. 966/2012 Europskog parlamenta i Vijeća
                  4
                predviđena su pravila o neizravnom upravljanju koja se primjenjuju kad su trećim zemljama, uključujući pridružene države, povjerene zadaće izvršenja proračuna.

               (7)
                     Člankom 17. stavkom 4. Uredbe (EU) br. 514/2014 predviđena je prihvatljivost rashoda u 2014. ako ih je platilo odgovorno tijelo prije nego što je službeno imenovano, čime se osigurava gladak prijelaz između Fonda za vanjske granice i Fonda za unutarnju sigurnost. Važno je da se isto nastojanje odražava i u ovom Sporazumu. Budući da ovaj Sporazum nije stupio na snagu prije kraja 2014., nužno je osigurati prihvatljivost rashoda nastalih prije i do službenog imenovanja odgovornog tijela, pod uvjetom da su sustavi upravljanja i kontrole koji su se primjenjivali prije u suštini isti kao oni koji su na snazi nakon službenog imenovanja odgovornog tijela.

               (8)Kako bi se olakšali izračun i upotreba godišnjih doprinosa koje Lihtenštajn treba dati za FUS – granice i vize, njegovi doprinosi za razdoblje 2014. – 2020. isplaćivat će se u pet godišnjih rata od 2016. do 2020. Godišnji doprinosi od 2016. do 2018. utvrđeni su kao fiksni iznosi, dok će se doprinosi za 2019. i 2020. utvrditi 2019. na temelju bruto domaćeg proizvoda svih država koje sudjeluju u instrumentu FUS – granice i vize, uzimajući u obzir stvarno izvršena plaćanja,

               SPORAZUMJELE SU SE KAKO SLIJEDI:

               Članak 1.

               Područje primjene

               Ovim se Sporazumom utvrđuju dodatna pravila potrebna za sudjelovanje Lihtenštajna u Fondu za unutarnju sigurnost – granice i vize u skladu s Uredbom (EU) br. 515/2014.

               Članak 2.

               Financijsko upravljanje i kontrola

               1.
                     Lihtenštajn poduzima potrebne mjere kako bi se osiguralo poštovanje odredaba koje su bitne za financijsko upravljanje i kontrolu, a utvrđene su u Ugovoru o funkcioniranju Europske unije (UFEU) i u zakonodavstvu Unije koje se zasniva na tom Ugovoru.

               Odredbe UFEU-a i sekundarnog zakonodavstva koje se spominju u prvom podstavku su sljedeće:

               (a)članak 287. stavci 1., 2. i 3. UFEU-a;

               (b)članci 30., 32. i 57., članak 58. stavak 1. točka (c) podtočka i., članak 60., članak 79. stavak 2. i članak 108. stavak 2. Uredbe (EU, Euratom) br. 966/2012;

               (c)članci 32., 38., 42., 84., 88., 142. i 144. Delegirane uredbe Komisije (EU) br. 1268/2012
                  5
               ;

               (d)Uredba Vijeća (Euratom, EZ) br. 2185/96
                  6
               ;

               (e)Uredba (EU, Euratom) br. 883/2013 Europskog parlamenta i Vijeća
                  7
               .

               Stranke mogu sporazumno odlučiti o izmjeni ovog popisa.

               2.
                     Lihtenštajn primjenjuje odredbe iz stavka 1. na svojem državnom području u skladu s ovim Sporazumom.

               Članak 3.

               Poštovanje načela dobrog financijskog upravljanja

               Sredstva koja se Lihtenštajnu dodjeljuju iz instrumenta FUS – granice i vize upotrebljavat će se u skladu s načelom dobrog financijskog upravljanja.

               Članak 4.

               Poštovanje načela o sukobu interesa

               Svi financijski akteri i sve druge osobe koje sudjeluju u izvršenju proračuna i upravljanju njime, uključujući i pripremne radnje, ili u reviziji ili kontroli na državnom području Lihtenštajna ne smiju poduzimati nikakve mjere koje bi mogle rezultirati sukobom njihovih interesa i interesa Unije.

               Članak 5.

               Izvršenje

               Odluke Komisije kojima se osobama koje nisu države propisuje novčana obveza izvršive su na državnom području Lihtenštajna.

               Izvršenje podliježe pravilima parničnog postupka koja su na snazi u Lihtenštajnu. Nalog za izvršenje prilaže se odluci bez drugih formalnosti osim provjere vjerodostojnosti odluke koju provodi tijelo koje vlada Lihtenštajna imenuje u tu svrhu i o tome obavješćuje Komisiju.

               Kad su te formalnosti na zahtjev Komisije ispunjene, Komisija može nastaviti s izvršenjem u skladu s nacionalnim pravom te predmet dostaviti izravno nadležnom tijelu.

               Izvršenje se može suspendirati samo odlukom Suda Europske unije. Međutim, žalbe zbog nepravilnosti u postupku izvršenja u nadležnosti su sudova Lihtenštajna.

               Članak 6.

               Zaštita financijskih interesa Unije od prijevare

               1.Lihtenštajn poduzima sljedeće:

               (a)bori se protiv prijevare i drugih nezakonitih aktivnosti koje utječu na financijske interese Unije mjerama koje imaju učinak odvraćanja i kojima se osigurava djelotvorna zaštita u Lihtenštajnu;

               (b)poduzima iste mjere za borbu protiv prijevare koja utječe na financijske interese Unije koje poduzima i za borbu protiv prijevare koja utječe na njegove vlastite financijske interese i

               (c)koordinira svoje djelovanje usmjereno na zaštitu financijskih interesa Unije s državama članicama i Komisijom.

               2.Lihtenštajn donosi mjere istovrijedne onima koje Unija donosi u skladu s člankom 325. stavkom 4. UFEU-a, a koje su na snazi na datum potpisivanja ovog Sporazuma.

               Stranke mogu sporazumno odlučiti o donošenju mjera istovrijednih svim naknadnim mjerama koje Unija donosi u skladu s tim člankom.

               Članak 7.

               Provjere i inspekcije na terenu koje provodi Komisija (OLAF)

               Ne dovodeći u pitanje svoja prava na temelju članka 5. stavka 8. Uredbe (EU) br. 514/2014, Komisija (Europski ured za borbu protiv prijevara – OLAF) može na državnom području Lihtenštajna provoditi provjere i inspekcije na terenu povezane s instrumentom FUS – granice i vize u skladu s uvjetima utvrđenima u Uredbi (Euratom, EZ) br. 2185/96.

               Lihtenštajnska nadležna tijela olakšavaju provjere i inspekcije na terenu koje Komisija može provoditi zajedno s njima, ako ta tijela to žele.

               Članak 8.

               Revizorski sud

               U skladu s člankom 287. stavkom 3. UFEU-a i dijelom prvim glavom X. poglavljem 1. Uredbe (EU, Euratom) br. 966/2012 Revizorski sud može provoditi revizije u prostorijama bilo kojeg tijela koje u ime Unije na državnom području Lihtenštajna upravlja prihodima ili rashodima povezanima s instrumentom FUS – granice i vize, uključujući i prostorije svih fizičkih ili pravnih osoba koje primaju isplate iz proračuna.

               U Lihtenštajnu Revizorski sud provodi revizije u suradnji s nacionalnim revizijskim tijelima ili, ako ona nemaju potrebne ovlasti, u suradnji s nadležnim nacionalnim službama. Revizorski sud i lihtenštajnska nacionalna revizijska tijela surađuju u duhu povjerenja uz istodobno očuvanje svoje neovisnosti. Ta tijela ili službe obavješćuju Revizorski sud o tome namjeravaju li sudjelovati u reviziji.

               Revizorski sud ima barem jednaka prava kao i Komisija na temelju članka 5. stavka 7. Uredbe (EU) br. 514/2014 i članka 7. ovog Sporazuma.

               Članak 9.

               Javna nabava

               Lihtenštajn primjenjuje odredbe svojega nacionalnog prava o javnoj nabavi u skladu s Prilogom XVI. Sporazumu o Europskom gospodarskom prostoru
                  8
               .

               Članak 10.

               Financijski doprinosi

               1.Za godine od 2016. do 2018. Lihtenštajn će plaćati godišnje doprinose proračunu instrumenta FUS – granice i vize prema tablici u nastavku:

               (svi su iznosi u EUR)

                        2016.

                        2017.

                        2018.

                        Lihtenštajn

                        218 815

                        218 815

                        218 815

               2.Doprinosi Lihtenštajna za 2019. i 2020. izračunat će se u skladu s njegovim bruto domaćim proizvodom (BDP) kao postotak BDP-a svih država koje sudjeluju u instrumentu FUS – granice i vize, prema formuli opisanoj u Prilogu.

               3.Lihtenštajn mora platiti financijske doprinose iz ovog članka neovisno o datumu donošenja svojeg nacionalnog programa iz članka 14. Uredbe (EU) br. 514/2014.

               Članak 11.

               Upotreba financijskih doprinosa

               1.Ukupna godišnja plaćanja za 2016. i 2017. namjenjuju se kako slijedi:

               (a)75 % za preispitivanje u sredini razdoblja iz članka 8. Uredbe (EU) br. 515/2014;

               (b)15 % za razvoj informatičkih sustava iz članka 15. Uredbe (EU) br. 515/2014, podložno donošenju odgovarajućih zakonodavnih akata Unije do 30. lipnja 2017.;

               (c)10 % za djelovanja Unije iz članka 13. Uredbe (EU) br. 515/2014 i hitnu pomoć iz članka 14. Uredbe (EU) br. 515/2014.

               Ako se iznos iz točke (b) ne dodijeli ili ne potroši, Komisija ga u skladu s postupkom iz članka 5. stavka 5. točke (b) Uredbe (EU) br. 515/2014 preraspodjeljuje za posebna djelovanja iz članka 7. Uredbe (EU) br. 515/2014.

               Ako ovaj Sporazum ne stupi na snagu ili se ne bude privremeno primjenjivao do 1. lipnja 2017., cijeli doprinos Lihtenštajna upotrijebit će se u skladu sa stavkom 2. ovog članka.

               2.Ukupna godišnja plaćanja za 2018., 2019. i 2020. namjenjuju se kako slijedi:

               (a)40 % za posebna djelovanja iz članka 7. Uredbe (EU) br. 515/2014;

               (b)50 % za razvoj informatičkih sustava iz članka 15. Uredbe (EU) br. 515/2014, podložno donošenju odgovarajućih zakonodavnih akata Unije do 31. prosinca 2018.;

               (c)10 % za djelovanja Unije iz članka 13. Uredbe (EU) br. 515/2014 i hitnu pomoć iz članka 14. Uredbe (EU) br. 515/2014.

               Ako se iznos iz točke (b) ne dodijeli ili ne potroši, Komisija ga u skladu s postupkom iz članka 5. stavka 5. točke (b) Uredbe (EU) br. 515/2014 preraspodjeljuje za posebna djelovanja iz članka 7. Uredbe (EU) br. 515/2014.

               3.Dodatni iznosi koji se dodjeljuju za preispitivanje u sredini razdoblja, djelovanja Unije, posebna djelovanja ili program za razvoj informatičkih sustava upotrebljavaju se u skladu s odgovarajućim postupkom utvrđenim u jednoj od sljedećih odredaba:

               (a)članku 6. stavku 2. Uredbe (EU) br. 514/2014;

               (b)članku 8. stavku 7. Uredbe (EU) br. 515/2014;

               (c)članku 7. stavku 3. Uredbe (EU) br. 515/2014;

               (d) članku 15. drugom podstavku Uredbe (EU) br. 515/2014.

               4.
                     Svake godine Komisija može upotrijebiti do 1 581 EUR od iznosa koji je Lihtenštajn uplatio za financiranje administrativnih troškova povezanih s osobljem ili vanjskim osobljem koje je potrebno za provedbu Uredbe (EU) br. 515/2014 i ovog Sporazuma u Lihtenštajnu.

               Članak 12.

               Povjerljivost

               Informacije koje se u bilo kojem obliku priopće ili prime na temelju ovog Sporazuma smatraju se profesionalnom tajnom te se štite na isti način kao što su slične informacije zaštićene odredbama koje se primjenjuju na institucije Unije i lihtenštajnskim zakonima. Takve se informacije smiju priopćiti samo osobama u institucijama Unije, državama članicama ili Lihtenštajnu kojima su one potrebne za obnašanje njihove službene dužnosti i ne smiju se upotrebljavati u druge svrhe osim za osiguranje učinkovite zaštite financijskih interesa stranaka.

                     Članak 13.

               Imenovanje odgovornog tijela

               1.
                     Lihtenštajn obavješćuje Komisiju o službenom imenovanju, na ministarskoj razini, odgovornog tijela nadležnog za upravljanje i kontrolu rashoda u okviru instrumenta FUS – granice i vize, što je prije moguće nakon odobrenja nacionalnog programa.

               2.
                     Imenovanje iz stavka 1. provodi se ako tijelo ispunjava kriterije za imenovanje koji se odnose na unutarnje okruženje, aktivnosti kontrole, informacije i komunikaciju te praćenje, a utvrđeni su u Uredbi (EU) br. 514/2014 ili na temelju te Uredbe.

               3.
                     Imenovanje odgovornog tijela temelji se na mišljenju revizijskog subjekta, koji može biti revizijsko tijelo, a koji ocjenjuje usklađenost odgovornog tijela s kriterijima za imenovanje. To tijelo može biti neovisna javna ustanova odgovorna za praćenje, evaluaciju i provedbu revizije uprave. Revizijski subjekt djeluje neovisno o odgovornom tijelu i obavlja svoj posao u skladu s međunarodno prihvaćenim revizijskim standardima. Lihtenštajn može temeljiti svoju odluku o imenovanju na tome jesu li sustavi upravljanja i kontrole u osnovi isti kao već postojeći sustavi iz prethodnog razdoblja i funkcioniraju li djelotvorno. Ako postojeći rezultati revizije i kontrole ukazuju na to da imenovano tijelo više ne ispunjava kriterije za imenovanje, Lihtenštajn poduzima potrebne mjere kako bi osigurao da nedostatci u provedbi zadaća tog tijela budu otklonjeni, uključujući poništenje imenovanja.

               Članak 14.

               Definicija financijske godine

               Za potrebe ovog Sporazuma financijska godina iz članka 60. stavka 5. Uredbe (EU, Euratom) br. 966/2012 obuhvaća plaćene rashode te prihode koji su primljeni i uneseni u račune odgovornog tijela u razdoblju koje počinje 16. listopada godine „N-1” i završava 15. listopada godine „N”.

               Članak 15.

               Prihvatljivost rashoda

               Odstupajući od članka 17. stavka 3. točke (b) i članka 17. stavka 4. Uredbe (EU) br. 514/2014, rashodi su prihvatljivi ako ih je platilo odgovorno tijelo prije nego što je službeno imenovano u skladu s člankom 13. ovog Sporazuma, pod uvjetom da su sustavi upravljanja i kontrole koji su se primjenjivali prije u suštini isti kao oni koji su na snazi nakon službenog imenovanja odgovornog tijela.

               Članak 16.

               Zahtjev za isplatu godišnjeg iznosa

               1.
                     Do 15. veljače godine koja slijedi nakon financijske godine Lihtenštajn Komisiji dostavlja dokumente i informacije koji se zahtijevaju člankom 60. stavkom 5. prvim podstavkom točkama (b) i (c) Uredbe (EU, Euratom) br. 966/2012.

               Odstupajući od članka 44. stavka 1. Uredbe (EU) br. 514/2014 te u skladu s člankom 60. stavkom 5. trećim podstavkom Uredbe (EU, Euratom) br. 966/2012 Lihtenštajn Komisiji do 15. ožujka godine koja slijedi nakon financijske godine dostavlja mišljenje iz članka 60. stavka 5. drugog podstavka Uredbe (EU, Euratom) br. 966/2012.

               Dostavljeni dokumenti iz ovog stavka služe kao zahtjev za isplatu godišnjeg iznosa.

               2.
                     Dokumenti iz stavka 1. sastavljaju se u skladu s modelima koje Komisija donosi na temelju članka 44. stavka 3. Uredbe (EU) br. 514/2014.

               Članak 17.

               Izvješće o provedbi

               Odstupajući od članka 54. stavka 1. Uredbe (EU) br. 514/2014 te u skladu s člankom 60. stavkom 5. trećim podstavkom Uredbe (EU, Euratom) br. 966/2012 Lihtenštajn Komisiji do 15. veljače svake godine završno s 2022. dostavlja godišnje izvješće o provedbi nacionalnog programa u prethodnoj financijskoj godini te može, prema potrebi, objaviti te informacije.

               Prvo godišnje izvješće o provedbi nacionalnog programa dostavlja se 15. veljače nakon stupanja na snagu ovog Sporazuma ili početka njegove privremene primjene.

               Prvo izvješće obuhvaća financijske godine od 2014. do financijske godine prije predviđenog datuma za prvo godišnje izvješće u skladu s drugim stavkom. Lihtenštajn dostavlja završno izvješće o provedbi nacionalnog programa do 31. prosinca 2023.

               Članak 18.

               Sustav za elektroničku razmjenu podataka

               U skladu s člankom 24. stavkom 5. Uredbe (EU) br. 514/2014 sve službene razmjene informacija između Lihtenštajna i Komisije provode se pomoću sustava za elektroničku razmjenu podataka koji Komisija osigurava u tu svrhu.

               Članak 19.

               Stupanje na snagu

               1.Glavni tajnik Vijeća Europske unije depozitar je ovog Sporazuma.

               2.Stranke odobravaju ovaj Sporazum u skladu sa svojim postupcima. One obavještavaju jedna drugu o završetku tih postupaka.

               3.Ovaj Sporazum stupa na snagu prvog dana prvog mjeseca nakon dana zadnje obavijesti iz stavka 2.

               4.Osim članka 5., stranke primjenjuju ovaj Sporazum privremeno od dana nakon dana njegova potpisivanja, ne dovodeći u pitanje ustavne zahtjeve.

               Članak 20.

               Valjanost i otkaz

               1.Unija ili Lihtenštajn mogu otkazati ovaj Sporazum obavješćivanjem druge stranke o svojoj odluci. Sporazum se prestaje primjenjivati tri mjeseca od datuma takve obavijesti. Projekti i aktivnosti koji su u tijeku u trenutku otkazivanja nastavljaju se u skladu s uvjetima utvrđenima u ovom Sporazumu. Sve ostale posljedice otkazivanja stranke rješavaju sporazumno.

               2.Ovaj se Sporazum otkazuje kad se otkaže Protokol o pridruživanju s Lihtenštajnom u skladu s člankom 5. stavkom 4., člankom 11. stavkom 1. ili člankom 11. stavkom 3. Protokola o pridruživanju s Lihtenštajnom.

               Članak 21.

               Jezici

               Ovaj Sporazum sastavljen je u po jednom primjerku na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaki tekst jednako vjerodostojan.

               PRILOG

               Formula za izračun financijskih doprinosa za 2019. i 2020. i pojedinosti o plaćanju

                 Financijski doprinos Lihtenštajna instrumentu FUS – granice i vize iz članka 5. stavka 7. drugog i trećeg podstavka Uredbe (EU) br. 515/2014 za 2019. i 2020. izračunava se kako slijedi:

               Za svaku pojedinu godinu od 2013. do 2017. konačni bruto domaći proizvod (BDP) Lihtenštajna prema podacima dostupnima 31. ožujka 2019. podijelit će se sa zbrojem BDP-a svih država koje sudjeluju u instrumentu FUS – granice i vize za dotičnu godinu. Prosjek dobivenih pet postotaka za godine 2013. – 2017. primjenjuje se na zbroj stvarnih godišnjih odobrenih sredstava za FUS – granice i vize za godine 2014. – 2019. i godišnja odobrena sredstva za preuzete obveze za FUS – granice i vize za 2020., kako su uključena u nacrt općeg proračuna Europske unije za financijsku godinu 2020. koji je Komisija donijela, kako bi se dobio ukupni iznos koji Lihtenštajn mora platiti tijekom cijelog razdoblja provedbe instrumenta FUS – granice i vize. Od tog se iznosa oduzimaju godišnja plaćanja koja je Lihtenštajn stvarno izvršio u skladu s člankom 10. stavkom 1. ovog Sporazuma kako bi se dobio ukupni iznos doprinosa Lihtenštajna za 2019. i 2020. Polovina tog iznosa plaća se 2019., a druga polovina 2020.

                 Financijski doprinos plaća se u eurima.

                 Lihtenštajn plaća svoj financijski doprinos najkasnije 45 dana nakon primitka obavijesti o terećenju. Svako kašnjenje u plaćanju doprinosa dovodi do zateznih kamata na nepodmireni iznos od njegova dospijeća. Kao kamatna stopa uzima se stopa koju Europska središnja banka primjenjuje na svoje glavne operacije refinanciranja, kako je objavljeno u seriji C Službenog lista Europske unije, i koja je na snazi prvog kalendarskog dana u mjesecu dospijeća, uvećana za 3,5 postotnih bodova.

                     (1)
                  SL L 160, 18.6.2011., str. 21.

                     (2)
                  Uredba (EU) br. 515/2014 Europskog parlamenta i Vijeća od 16. travnja 2014. o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza i stavljanju izvan snage Odluke br. 574/2007/EZ (SL L 150, 20.5.2014., str. 143.).

                     (3)
                  Uredba (EU) br. 514/2014 Europskog parlamenta i Vijeća od 16. travnja 2014. o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama (SL L 150, 20.5.2014., str. 112.).

                     (4)
                  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.)., kako je zadnje izmijenjena Uredbom (EU, Euratom) br. 547/2014 od 15. svibnja 2014. (SL L 163, 29.5.2014., str. 18.).

                     (5)
                  Delegirana uredba Komisije (EU) br. 1268/2012 o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (SL L 362, 31.12.2012., str. 1.).

                     (6)
                  Uredba Vijeća (Euratom, EZ) br. 2185/96 o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti (SL L 292, 15.11.1996., str. 2.).

                     (7)
                  Uredba (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (SL L 248, 18.9.2013., str. 1.).

                     (8)
                  SL L 1, 3.1.1994., str. 461.


               EUROPSKA KOMISIJA
            Bruxelles, 6.2.2017.
            COM(2017) 72 final
            2017/0026(NLE)
            Prijedlog
            ODLUKE VIJEĆA
            o stajalištu o uvrštavanju tvari na popise u Jedinstvenoj konvenciji o opojnim drogama iz 1961., kako je izmijenjena Protokolom iz 1972., i Konvenciji o psihotropnim tvarima iz 1971. koje treba zauzeti u ime Europske unije na 60. sjednici Komisije za opojne droge

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Komisija za opojne droge (Commission on Narcotic Drugs, CND) na temelju preporuka Stručnog odbora Svjetske zdravstvene organizacije (WHO) za ovisnosti o drogama redovito mijenja popise tvari priložene Jedinstvenoj konvenciji Ujedinjenih naroda o opojnim drogama iz 1961., kako je izmijenjena Protokolom iz 1972. (Konvencija UN-a iz 1961.)
                  1
               , i Konvenciji Ujedinjenjih naroda o psihotropnim tvarima iz 1971. (Konvencija UN-a iz 1971.)
                  2
               .

               Sve države članice EU-a potpisnice su Konvencije UN-a iz 1961. i Konvencije UN-a iz 1971. Unija nije potpisnica tih konvencija.

               CND je komisija Gospodarskog i socijalnog vijeća UN-a (ECOSOC) kojoj su funkcije i ovlasti utvrđene, među ostalim, u Konvenciji UN-a iz 1961. i Konvenciji UN-a iz 1971. Članice su joj 53 države članice UN-a koje bira ECOSOC. Dvanaest država članica EU-a trenutačno su članice CND-a s pravom glasa
                  3
               . Unija ima status promatrača u CND-u.

               WHO je 2. prosinca 2016. preporučio glavnom tajniku UN-a
                  4
                da se na popise priložene konvencijama doda deset novih tvari. Samo je jedna od njih, MDMB-CHMICA, već u postupku za podvrgavanje kontrolnim mjerama na razini EU-a. Na temelju izvješća o procjeni rizika koje je Europski centar za praćenje droga i ovisnosti o drogama (EMCDDA) sastavio u skladu s odredbama iz članka 6. stavaka od 2. do 4. Odluke Vijeća 2005/387/PUP o razmjeni informacija, procjeni rizika i kontroli novih psihoaktivnih tvari
                  5
                Komisija je 31. kolovoza 2016. iznijela prijedlog za podvrgavanje tvari MDMB-CHMICA kontrolnim mjerama unutar EU-a
                  6
               .

               Promjene u popisima priloženima Konvenciji UN-a iz 1961. i Konvenciji UN-a iz 1971. imaju izravne posljedice na područje primjene prava Unije u području kontrole droga za sve države članice. U članku 1. Okvirne odluke Vijeća 2004/757/PUP od 25. listopada 2004. o utvrđivanju minimalnih odredaba vezanih za elemente kaznenih djela i sankcija u području nezakonite trgovine drogom
                  7
                navodi se da za potrebe Okvirne odluke „droga” znači svaka tvar obuhvaćena Konvencijom UN-a iz 1961. ili Konvencijom UN-a iz 1971. Okvirna odluka 2004/757/PUP stoga se primjenjuje na tvari navedene u popisima priloženima Konvenciji UN-a iz 1961. i Konvenciji UN-a iz 1971. Zbog toga svaka promjena u tim popisima izravno utječe na zajednička pravila EU-a i mijenja njihovo područje primjene u smislu značenja članka 3. stavka 2. Ugovora o funkcioniranju Europske unije. To vrijedi neovisno o tome je li tvar o kojoj je riječ već pod kontrolom na razini EU-a na temelju Odluke Vijeća 2005/387/PUP o razmjeni informacija, procjeni rizika i kontroli novih psihoaktivnih tvari.

               Za sastanak CND-a na kojem će se odlučivati o uvrštavanju tvari na popise države članice Unije moraju se pripremiti postizanjem zajedničkog stajališta u Vijeću. Zbog ograničenja koja proizlaze iz Unijina promatračkog statusa to bi stajalište trebale, djelujući zajednički u interesu Unije, izraziti države članice koje su trenutačno članice CND-a. Unija nije stranka Konvencije UN-a iz 1961. i Konvencije UN-a iz 1971. pa ne može glasati u CND-u.

               Radi toga Komisija predlaže stajalište o uvrštavanju tvari na popise u Konvenciji UN-a iz 1961. i Konvenciji UN-a iz 1971. koje treba zauzeti u ime Europske unije na 60. sjednici CND-a u Beču od 13. do 17. ožujka 2017.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova za ovaj prijedlog članak 83. stavak 1. u vezi s člankom 218. stavkom 9. Ugovora o funkcioniranju Europske unije (UFEU).

                  U članku 83. stavku 1. UFEU-a nezakonita trgovina drogom svrstana je u kriminalitet s prekograničnim elementima, a Europskom parlamentu i Vijeću dana je ovlast da utvrde minimalna pravila za definiranje kaznenih djela i sankcija u području nezakonite trgovine drogom.

               Članak 218. stavak 9. primjenjuje se neovisno o tome je li Unija članica tijela ili stranka određenog sporazuma. CND je „tijelo osnovano sporazumom” u smislu tog članka jer je riječ o tijelu kojem su povjerene specifične zadaće na temelju Konvencije UN-a iz 1961. i Konvencije UN-a iz 1971.

               Odluke CND-a o uvrštavanju na popise „akti su koji proizvode pravne učinke” u smislu članka 218. stavka 9. UFEU-a. U skladu s Konvencijom UN-a iz 1961. i Konvencijom UN-a iz 1971. odluke CND-a automatski postaju obvezujuće osim ako stranka odluku podnese na preispitivanje ECOSOC-u u primjenjivom roku
                  8
               . Odluke ECOSOC-a u takvim su predmetima konačne. Odluke CND-a o uvrštavanju na popise imaju pravne učinke i u pravnom poretku Unije na temelju prava Unije, konkretno Okvirne odluke 2004/757/PUP. Promjene u popisima Konvencije UN-a iz 1961. i Konvencije UN-a iz 1971. imaju izravne posljedice na područje primjene tog pravnog instrumenta EU-a.

                  Varijabilna geometrija

                  U skladu s člankom 10. stavkom 4. Protokola (br. 36) o prijelaznim odredbama priloženog Ugovorima Ujedinjena Kraljevina obavijestila je da ne prihvaća sve ovlasti Komisije i Suda u pogledu akata u području policijske i pravosudne suradnje u kaznenim stvarima donesenima prije stupanja na snagu Ugovora iz Lisabona. Zbog toga su se Okvirna odluka 2004/757/PUP i Odluka Vijeća 2005/387/PUP prestale primjenjivati na Ujedinjenu Kraljevinu od 1. prosinca 2014.
                     9
                  .

                  Budući da odluke CND-a o uvrštavanju na popise ne utječu na zajednička pravila u području nezakonite trgovine drogom koja su obvezujuća za Ujedinjenu Kraljevinu, ta država članica ne sudjeluje u donošenju Odluke Vijeća o utvrđivanju stajališta koje treba zauzeti u ime Unije kad se odluke o uvrštavanju na popise donose.

                  •
                        Supsidijarnost

               Nije primjenjivo.

                  •
                        Proporcionalnost

                  Prijedlog je razmjeran i ne prelazi ono što je nužno za ostvarivanje ciljeva jer se odnosi samo na nove psihoaktivne tvari koje su važne za Uniju.

               •Odabir instrumenta

                  U skladu s člankom 218. stavkom 9. UFEU-a potrebna je odluka Vijeća kako bi se utvrdilo stajalište koja treba zauzeti u ime Unije u tijelu osnovanom na temelju međunarodnog sporazuma.

               2017/0026 (NLE)

               Prijedlog

               ODLUKE VIJEĆA

               o stajalištu o uvrštavanju tvari na popise u Jedinstvenoj konvenciji o opojnim drogama iz 1961., kako je izmijenjena Protokolom iz 1972., i Konvenciji o psihotropnim tvarima iz 1971. koje treba zauzeti u ime Europske unije na 60. sjednici Komisije za opojne droge

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 83. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Jedinstvena konvencija Ujedinjenih naroda (UN) o opojnim drogama iz 1961.
                  10
               , kako je izmijenjena Protokolom iz 1972.
                  11
               , stupila je na snagu 8. kolovoza 1975.

               (2)Na temelju članka 3. Jedinstvene konvencije UN-a o opojnim drogama iz 1961., kako je izmijenjena Protokolom iz 1972., Komisija za opojne droge može odlučiti dodati tvari na popise iz te Konvencije. Popise može mijenjati samo u skladu s preporukama Svjetske zdravstvene organizacije (WHO), no može odlučiti i da ne unese promjene koje preporuči WHO.

               (3)Konvencija UN-a o psihotropnim tvarima iz 1971. stupila je na snagu 16. kolovoza 1976.

               (4)Na temelju članka 2. Konvencije UN-a o psihotropnim tvarima iz 1971. Komisija za opojne droge može odlučiti, na temelju preporuka WHO-a, dodati tvari na popise iz te Konvencije ili ih izbrisati s njih. Ima široko diskrecijsko pravo uzimati u obzir gospodarske, društvene, pravne, administrativne i druge čimbenike, no ne može djelovati samovoljno.

               (5)Promjene u popisima obiju konvencija imaju izravne posljedice na područje primjene prava Unije u području kontrole droga za sve države članice. Okvirna odluka Vijeća 2004/757/PUP
                  12
                primjenjuje se na tvari navedene u popisima priloženima Jedinstvenoj konvenciji UN-a o opojnim drogama iz 1961. i Konvenciji UN-a o psihotropnim tvarima iz 1971. Zbog toga svaka promjena u tim popisima izravno utječe na zajednička pravila Unije i mijenja njihovo područje primjene u skladu sa značenjem članka 3. stavka 2. Ugovora o funkcioniranju Europske unije.

               (6)Komisija za opojne droge trebala bi na svojoj 60. sjednici od 13. do 17. ožujka 2017. u Beču donijeti odluke o dodavanju deset novih tvari na popise konvencija.

               (7)Unija nije stranka relevantnih konvencija UN-a. Ima status promatrača u Komisiji za opojne droge, u kojoj je trenutačno 12 njezinih država članica s pravom glasa. Stoga je nužno da Vijeće ovlasti te države članice za izražavanje stajališta Unije o uvrštavanju tvari na popise Jedinstvene konvencije o opojnim drogama iz 1961., kako je izmijenjena Protokolom iz 1972., i Konvencije o psihotropnim tvarima iz 1971. jer su odluke koje se odnose na dodavanje novih tvari na popise konvencija u isključivoj nadležnosti Unije.

               (8)WHO je 2. prosinca 2016. preporučio glavnom tajniku UN-a da doda dvije nove tvari na Popis I. Jedinstvene konvencije UN-a o opojnim drogama iz 1961., kako je izmijenjena Protokolom iz 1972., i osam novih tvari na Popis II. Konvencije UN-a o psihotropnim tvarima iz 1971.

               (9)Kako je procijenio Stručni odbor WHO-a za ovisnosti o drogama, tvar U-47700 (3,4-dikloro-N-(2-dimetilamino-cikloheksil)-N-metilbenzamid) može se zloupotrebljavati i djeluje štetno slično kontroliranim opioidima poput morfija i AH-7921, koji su na Popisu I. Jedinstvene konvencije UN-a o opojnim drogama iz 1961. Nema zabilježenu terapijsku primjenu, a njezino je uzimanje rezultiralo smrtnim slučajevima. Ima dovoljno dokaza da se zloupotrebljava ili da bi se mogla zloupotrebljavati te da može postati javni zdravstveni i društveni problem, pa ju je opravdano staviti pod međunarodnu kontrolu. Zbog toga WHO preporučuje da se U-47700 uvrsti na Popis I. Jedinstvene konvencije UN-a o opojnim drogama iz 1961.

               (10)Europski centar za praćenje droga i ovisnosti o drogama prati U-47700 kao novu psihoaktivnu tvar u skladu s Odlukom Vijeća 2005/387/PUP
                  13
               . Tvar U-47700 otkrivena je u 14 država članica Unije. Otvoreno se prodaje na tržištu. Dovedena je u vezu s događajima s teškim posljedicama, među kojima su i smrtni slučajevi, pa je za nju izdano javnozdravstveno upozorenje u sustavu ranog upozoravanja u Uniji.

               (11)Stoga bi države članice Unije trebale zauzeti stajalište da se U-47700 doda na Popis I. Jedinstvene konvencije UN-a o opojnim drogama iz 1961.

               (12)Kako je procijenio Stručni odbor WHO-a za ovisnosti o drogama, butirfentanil (N-fenil-N-[1-(2-feniletil)-4-piperidinil]butanamid) može se zloupotrebljavati i djeluje štetno slično kontroliranim opioidima poput morfija i fentanila, koji su na Popisu I. Jedinstvene konvencije UN-a o opojnim drogama iz 1961. Može ga se i pretvoriti u fentanil. Nema zabilježenu terapijsku primjenu, a njegovo je uzimanje rezultiralo smrtnim slučajevima. Ima dovoljno dokaza da se zloupotrebljava ili da bi se mogao zloupotrebljavati te da može biti javni zdravstveni i društveni problem, pa ga je opravdano staviti pod međunarodnu kontrolu. Zbog toga WHO preporučuje da se butirfentanil uvrsti na Popis I. Jedinstvene konvencije UN-a iz 1961.

               (13)Europski centar za praćenje droga i ovisnosti o drogama prati butirfentanil kao novu psihoaktivnu tvar u skladu s Odlukom Vijeća 2005/387/PUP. Butirfentanil je otkriven u šest država članica Unije. Otvoreno se prodaje na tržištu. Doveden je u vezu s događajima s teškim posljedicama, otkriven je u najmanje jednom smrtnom slučaju, pa je za njega izdano javnozdravstveno upozorenje u sustavu ranog upozoravanja u Uniji.

               (14)Stoga bi države članice Unije trebale zauzeti stajalište da se butirfentanil doda na Popis I. Jedinstvene konvencije UN-a o opojnim drogama iz 1961.

               (15)Kako je procijenio Stručni odbor WHO-a za ovisnosti o drogama, zlouporaba 4-metiletkatinona (4-MEC) (2-(etilamino)-1-(4-metilfenil) propan-1-on) povezana je sa znatnim stupnjem rizika za javno zdravlje i društvo. Terapijska korist nije zabilježena. Odbor je utvrdio da ima potencijal za zlouporabu i štetno djelovanje poput tvari s Popisa II. Konvencije UN-a o psihotropnim tvarima iz 1971. Smatra da ima dovoljno dokaza da se 4-MEC zloupotrebljava ili da bi se mogao zloupotrebljavati u mjeri u kojoj to predstavlja javni zdravstveni i društveni problem, pa ga je opravdano staviti pod međunarodnu kontrolu. Zbog toga WHO preporučuje da se 4-MEC uvrsti na Popis II. Konvencije UN-a o psihotropnim tvarima iz 1971.

               (16)Europski centar za praćenje droga i ovisnosti o drogama prati 4-MEC kao novu psihoaktivnu tvar u skladu s Odlukom Vijeća 2005/387/PUP. Tvar 4-MEC otkrivena je u 19 država članica Unije. Otvoreno se prodaje na tržištu. Dovedena je u vezu s malim brojem događaja s teškim posljedicama, među kojima su i smrtni slučajevi.

               (17)Stoga bi države članice Unije trebale zauzeti stajalište da se 4-MEC doda na Popis I. Konvencije UN-a o psihotropnim tvarima iz 1971.

               (18)Kako je procijenio Stručni odbor WHO-a za ovisnosti o drogama, zlouporaba etilona (1-(2H-1,3-benzodioksol-5-il)-2-(etilamino)propan-1-on) povezana je sa znatnim stupnjem rizika za javno zdravlje i društvo. Terapijska korist nije zabilježena.  Stručni odbor WHO-a za ovisnosti o drogama utvrdio je da etilon (1-(2H-1,3-benzodioksol-5-il)-2-(etilamino)propan-1-on) ima potencijal za zlouporabu i štetno djelovanje poput tvari s Popisa II. Konvencije UN-a o psihotropnim tvarima iz 1971. Smatra da ima dovoljno dokaza da se etilon zloupotrebljava ili da bi se mogla zloupotrebljavati u mjeri u kojoj to predstavlja javni zdravstveni i društveni problem, pa ga je opravdano staviti pod međunarodnu kontrolu. Zbog toga WHO preporučuje da se etilon uvrsti na Popis II. Konvencije UN-a o psihotropnim tvarima iz 1971.

               (19)Europski centar za praćenje droga i ovisnosti o drogama prati etilon kao novu psihoaktivnu tvar u skladu s Odlukom Vijeća 2005/387/PUP. Etilon je otkriven u 19 država članica Unije. Otvoreno se prodaje na tržištu. Doveden je u vezu s malim brojem događaja s teškim posljedicama, među kojima su i smrtni slučajevi.

               (20)Stoga bi države članice Unije trebale zauzeti stajalište da se etilon doda na Popis I. Konvencije UN-a o psihotropnim tvarima iz 1971.

               (21)Stručni odbor WHO-a za ovisnosti o drogama smatra da je zlouporaba pentedrona ili alfa-metilaminovalerofenona (2-(metilamino)-1-fenilpentan-1-on) povezana sa znatnim stupnjem rizika za javno zdravlje i društvo. Terapijska korist nije zabilježena. Odbor je utvrdio da ima potencijal za zlouporabu i štetno djelovanje poput tvari s Popisa II. Konvencije UN-a o psihotropnim tvarima iz 1971. Smatra da ima dovoljno dokaza da se pentedron zloupotrebljava ili da bi se mogao zloupotrebljavati u mjeri u kojoj to predstavlja javni zdravstveni i društveni problem, pa ga je opravdano staviti pod međunarodnu kontrolu. Zbog toga WHO preporučuje da se pentedron uvrsti na Popis II. Konvencije UN-a o psihotropnim tvarima iz 1971.

               (22)Europski centar za praćenje droga i ovisnosti o drogama prati pentedron kao novu psihoaktivnu tvar u skladu s Odlukom Vijeća 2005/387/PUP. Pentedron je otkriven u 18 država članica Unije. Otvoreno se prodaje na tržištu. Doveden je u vezu s malim brojem događaja s teškim posljedicama, među kojima su i smrtni slučajevi.

               (23)Stoga bi države članice Unije trebale zauzeti stajalište da se pentedron doda na Popis I. Konvencije UN-a o psihotropnim tvarima iz 1971.

               (24)Stručni odbor WHO-a za ovisnosti o drogama smatra da je zlouporaba etilfenidata (EPH) (etil fenil(piperidin-2-il)acetat) povezana sa znatnim stupnjem rizika za javno zdravlje i društvo. Terapijska korist nije zabilježena. Odbor je utvrdio da ima potencijal za zlouporabu i štetno djelovanje poput tvari s Popisa II. Konvencije UN-a o psihotropnim tvarima iz 1971. Smatra da ima dovoljno dokaza da se etilfenidat zloupotrebljava ili da bi se mogao zloupotrebljavati u mjeri u kojoj to predstavlja javni zdravstveni i društveni problem, pa ga je opravdano staviti pod međunarodnu kontrolu. Zbog toga WHO preporučuje da se etilfenidat uvrsti na Popis II. Konvencije UN-a o psihotropnim tvarima iz 1971.

               (25)Europski centar za praćenje droga i ovisnosti o drogama prati etilfenidat kao novu psihoaktivnu tvar u skladu s Odlukom Vijeća 2005/387/PUP. Etilfenidat je otkriven u 13 država članica Unije. Otvoreno se prodaje na tržištu. Doveden je u vezu s događajima s teškim posljedicama, među kojima su infekcije mekog tkiva te smrtni slučajevi. Za infekcije mekog tkiva zbog intravenoznog uzimanja izdano je javnozdravstveno upozorenje u sustavu ranog upozoravanja u Uniji.

               (26)Stoga bi države članice Unije trebale zauzeti stajalište da se etilfenidat doda na Popis I. Konvencije UN-a o psihotropnim tvarima iz 1971.

               (27)Stručni odbor WHO-a za ovisnosti o drogama smatra da je zlouporaba metiopropamina (MPA) (N-metil-1-(tiofen-2-il)propan-2-amin) povezana sa znatnim stupnjem rizika za javno zdravlje i društvo. Terapijska korist nije zabilježena. Odbor je utvrdio da ima potencijal za zlouporabu i štetno djelovanje poput tvari s Popisa II. Konvencije UN-a o psihotropnim tvarima iz 1971. Smatra da ima dovoljno dokaza da se metiopropamin zloupotrebljava ili da bi se mogao zloupotrebljavati u mjeri u kojoj to predstavlja javni zdravstveni i društveni problem, pa ga je opravdano staviti pod međunarodnu kontrolu. Zbog toga WHO preporučuje da se metiopropamin uvrsti na Popis II. Konvencije UN-a o psihotropnim tvarima iz 1971.

               (28)Europski centar za praćenje droga i ovisnosti o drogama prati MPA kao novu psihoaktivnu tvar u skladu s Odlukom Vijeća 2005/387/PUP. Metiopropamin je otkriven u 17 država članica Unije. Otvoreno se prodaje na tržištu. Doveden je u vezu s događajima s teškim posljedicama, među kojima su i smrtni slučajevi.

               (29)Stoga bi države članice Unije trebale zauzeti stajalište da se metiopropamin doda na Popis I. Konvencije UN-a o psihotropnim tvarima iz 1971.

               (30)Stručni odbor WHO-a za ovisnosti o drogama smatra da je zlouporaba tvari
                  MDMB-CHMICA (N-{[1-(cikloheksilmetil)-1H-indol-3-il]karbonil}-3-metil-L-valinat) povezana sa znatnim stupnjem rizika za javno zdravlje i društvo. Terapijska korist nije zabilježena. Odbor je utvrdio da ima potencijal za zlouporabu i štetno djelovanje poput tvari s Popisa II. Konvencije UN-a o psihotropnim tvarima iz 1971. Smatra da ima dovoljno dokaza da se MDMB-CHMICA zloupotrebljava ili da bi se mogla zloupotrebljavati u mjeri u kojoj to predstavlja javni zdravstveni i društveni problem, pa ju je opravdano staviti pod međunarodnu kontrolu. Zbog toga WHO preporučuje da se MDMB-CHMICA uvrsti na Popis II. Konvencije UN-a o psihotropnim tvarima iz 1971.

               (31)Prema izvješću o procjeni rizika koje je Europski centar za praćenje droga i ovisnosti o drogama sastavio u skladu s odredbama iz članka 6. stavaka od 2. do 4. Odluke Vijeća 2005/387/PUP
                  14
                te podnio Komisiji i Vijeću 28. srpnja 2016. postoji velik rizik od akutne toksičnosti tvari MDMB-CHMICA zbog snažnog djelovanja tog spoja te njegove veoma promjenjive količine u „legalnim drogama”. U osam država članica prijavljeno je ukupno 28 smrtnih slučajeva i 25 slučajeva akutnog trovanja povezanih s tvari MDMB-CHMICA. Komisija je stoga 31. kolovoza 2016. donijela prijedlog da se MDMB-CHMICA podvrgne kontrolnim mjerama unutar Unije
                  15
               .

               (32)Stoga bi države članice Unije trebale zauzeti stajalište da se MDMB-CHMICA doda na Popis I. Konvencije UN-a o psihotropnim tvarima iz 1971.

               (33)Stručni odbor WHO-a za ovisnosti o drogama smatra da je zlouporaba tvari 5F-APINACA ili 5F-AKB-48 (N-(adamantan-1-il)-1-(5-fluoropentil)-1H-indazol-3-karboksamid) povezana sa znatnim stupnjem rizika za javno zdravlje i društvo. Terapijska korist nije zabilježena. Odbor je utvrdio da ima potencijal za zlouporabu i štetno djelovanje poput tvari s Popisa II. Konvencije UN-a o psihotropnim tvarima iz 1971. Smatra da ima dovoljno dokaza da se 5F-APINACA zloupotrebljava ili da bi se mogla zloupotrebljavati u mjeri u kojoj to predstavlja javni zdravstveni i društveni problem, pa ju je opravdano staviti pod međunarodnu kontrolu. Zbog toga WHO preporučuje da se 5F-APINACA uvrsti na Popis II. Konvencije UN-a o psihotropnim tvarima iz 1971.

               (34)Europski centar za praćenje droga i ovisnosti o drogama prati 5F-APINACA kao novu psihoaktivnu tvar u skladu s Odlukom Vijeća 2005/387/PUP. Tvar 5F-APINACA otkrivena je u 23 države članice Unije. Otvoreno se prodaje na tržištu. Dovedena je u vezu s događajima s teškim posljedicama, među kojima su i smrtni slučajevi.

               (35)Stoga bi države članice Unije trebale zauzeti stajalište da se 5F-APINACA doda na Popis I. Konvencije UN-a o psihotropnim tvarima iz 1971.

               (36)Stručni odbor WHO-a za ovisnosti o drogama smatra da je zlouporaba tvari XLR-11 [1-(5-fluoropentil)-1H-indol-3-il](2,2,3,3-tetrametilciklopropil) povezana sa znatnim stupnjem rizika za javno zdravlje i društvo. Terapijska korist nije zabilježena. Odbor je utvrdio da ima potencijal za zlouporabu i štetno djelovanje poput tvari JWH-018 i AM-2201 s Popisa II. Konvencije UN-a o psihotropnim tvarima iz 1971. Smatra da ima dovoljno dokaza da se XLR-11 zloupotrebljava ili da bi se mogao zloupotrebljavati u mjeri u kojoj to predstavlja javni zdravstveni i društveni problem, pa ga je opravdano staviti pod međunarodnu kontrolu. Zbog toga WHO preporučuje da se XLR-11 uvrsti na Popis II. Konvencije UN-a o psihotropnim tvarima iz 1971.

               (37)Europski centar za praćenje droga i ovisnosti o drogama prati XLR-11 kao novu psihoaktivnu tvar u skladu s Odlukom Vijeća 2005/387/PUP. Tvar XLR-11 otkrivena je u 17 država članica Unije. Otvoreno se prodaje na tržištu. Dovedena je u vezu s malim brojem događaja s teškim posljedicama, otkrivena je u najmanje jednom smrtnom slučaju, pa je za nju izdano javnozdravstveno upozorenje u sustavu ranog upozoravanja u Uniji.

               (38)Stoga bi države članice Unije trebale zauzeti stajalište da se XLR-11 doda na Popis I. Konvencije UN-a o psihotropnim tvarima iz 1971.

               (39)U skladu s člankom 10. stavkom 4. Protokola (br. 36) o prijelaznim mjerama, koji je priložen Ugovoru o Europskoj uniji i Ugovoru o funkcioniranju Europske unije, Okvirna odluka 2004/757/PUP i Odluka Vijeća 2005/387/PUP prestale su se primjenjivati na Ujedinjenu Kraljevinu 1. prosinca 2014. Ujedinjena Kraljevina stoga ne sudjeluje u donošenju ove Odluke,

               DONIJELA JE OVU ODLUKU:

               Članak 1.

               Stajalište koje u ime Unije trebaju zauzeti države članice na 60. sjednici Komisije za opojne droge u ožujku 2017. kad to tijelo bude donosilo odluke o dodavanju tvari na popise u Jedinstvenoj konvenciji Ujedinjenih naroda o opojnim drogama iz 1961., kako je izmijenjena Protokolom iz 1972., i Konvenciji Ujedinjenih naroda o psihotropnim tvarima iz 1971. u skladu je s Prilogom ovoj Odluci.

               Djelujući zajednički u interesu Unije, stajalište izražavaju države članice koje su članice Komisije za opojne droge.

               Članak 2.

               Ova je Odluka upućena državama članicama u skladu s Ugovorima.

               Sastavljeno u Bruxellesu

                     Za Vijeće

                     Predsjednik

                     (1)
                  Zbornik ugovora Ujedinjenih naroda, svezak 978, br. 14152.

                     (2)
                  Zbornik ugovora Ujedinjenih naroda, svezak 1019, br. 14956.

                     (3)
                  Austrija, Belgija, Češka, Hrvatska, Francuska, Italija, Mađarska, Nizozemska, Njemačka, Slovačka, Španjolska, Ujedinjena Kraljevina.

                     (4)
                  Usmena izjava na nastavku 59. sjednice Komisije za opojne droge održanom 2. prosinca 2016.; vidjeti i izvadak iz izvješća s 38. sastanka Stručnog odbora za ovisnosti o drogama

                     https://unodc.org/documents/commissions/CND/CND_Sessions/CND_59Reconvened/ECN72016_CRP13_V1610192.pdf

                  .

                     (5)
                  SL L 127, 20.5.2005., str. 32.

                     (6)
                  Prijedlog odluke Vijeća o podvrgavanju nove psihoaktivne tvari MDMB-CHMICA kontrolnim mjerama od 31. kolovoza 2016. (COM(2016) 548 final).

                     (7)
                  SL L 335, 11.11.2004., str. 8.

                     (8)
                  Članak 3. stavak 7. Konvencije UN-a iz 1961. Članak 2. stavak 7. Konvencije UN-a iz 1971.

                     (9)
                  Vidjeti Odluku Komisije 2014/858/EU оd 1. prosinca 2014. o obavijesti Ujedinjene Kraljevine Velike Britanije i Sjeverne Irske o njezinoj želji da sudjeluje u aktima Unije u području policijske i pravosudne suradnje u kaznenim stvarima donesenima prije stupanja na snagu Ugovora iz Lisabona koje nisu dio schengenske pravne stečevine (SL L 345, 1.12.2014., str. 6.). Točke 29. i 33. popisa akata Unije donesenih prije stupanja na snagu Ugovora iz Lisabona u području policijske i pravosudne suradnje u kaznenim stvarima koji se prestaju primjenjivati na Ujedinjenu Kraljevinu od 1. prosinca 2014. na temelju članka 10. stavka 4. druge rečenice Protokola (br. 36) o prijelaznim odredbama (SL C 430, 1.12.2014., str. 17.).

                     (10)
                  Zbornik ugovora Ujedinjenih naroda, svezak 978, br. 14152.

                     (11)
                  Zbornik ugovora Ujedinjenih naroda, svezak 1019, br. 14956.

                     (12)
                  Okvirna odluka Vijeća 2004/757/PUP od 25. listopada 2004. o utvrđivanju minimalnih odredaba vezanih za elemente kaznenih djela i sankcija u području nezakonite trgovine drogom (SL L 335, 11.11.2004., str. 8.).

                     (13)
                  Odluka Vijeća 2005/387/PUP o razmjeni informacija, procjeni rizika i kontroli novih psihoaktivnih tvari (SL L 127, 20.5.2005, str. 32.).

                     (14)
                  SL L 127, 20.5.2005., str. 32.

                     (15)
                  Prijedlog Odluke Vijeća o podvrgavanju nove psihoaktivne tvari metil 2-[[1-(cikloheksilmetil)-1H-indol-3-karbonil]amino]-3,3-dimetilbutanoata (MDMB-CHMICA) kontrolnim mjerama (COM(2016) 548 final).

    ---documentbreak---

               EUROPSKA KOMISIJA
            Bruxelles, 6.2.2017.
            COM(2017) 72 final
            PRILOZI

            Prijedlogu ODLUKE VIJEĆA
            o stajalištu o uvrštavanju tvari na popise u Jedinstvenoj konvenciji o opojnim drogama iz 1961., kako je izmijenjena Protokolom iz 1972., i Konvenciji o psihotropnim tvarima iz 1971. koje treba zauzeti u ime Europske unije na 60. sjednici Komisije za opojne droge

               Stajalište koje države članice koje su članice Komisije za opojne droge trebaju zauzeti, djelujući zajednički u interesu Unije, na 60. sjednici Komisije za opojne droge u ožujku 2017. u pogledu promjena opsega kontrole sljedećih tvari:

               (1)U-47700 treba uvrstiti u Popis I. Jedinstvene konvencije o opojnim drogama iz 1961. kako je izmijenjena Protokolom iz 1972.;

               (2)butirfentanil treba uvrstiti u Popis I. Jedinstvene konvencije o opojnim drogama iz 1961. kako je izmijenjena Protokolom iz 1972.;

               (3)4-MEC (4-metiletkatinon) treba uvrstiti u Popis II. Konvencije o psihotropnim tvarima iz 1971.;

               (4)etilon treba uvrstiti u Popis II. Konvencije o psihotropnim tvarima iz 1971.;

               (5)pentedron (alfa-metilaminovalerofenon) treba uvrstiti u Popis II. Konvencije o psihotropnim tvarima iz 1971.;

               (6)etilfenidat (EPH) treba uvrstiti u Popis II. Konvencije o psihotropnim tvarima iz 1971.;

               (7)metiopropamin (MPA) treba uvrstiti u Popis II. Konvencije o psihotropnim tvarima iz 1971.;

               (8)MDMB-CHMICA treba uvrstiti u Popis II. Konvencije o psihotropnim tvarima iz 1971.;

               (9)5F-APINACA (5F-AKB48) treba uvrstiti u Popis II. Konvencije o psihotropnim tvarima iz 1971.;

               (10)XLR-11 treba uvrstiti u Popis II. Konvencije o psihotropnim tvarima iz 1971.